Σύσταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ η oπoία εξουσιοδοτεί την Επιτροπή για τη διαπραγμάτευση σύμβασης μεταξύ της ΕΚ και της Υπηρεσίας Αρωγής και Έργων των Ηνωμένων Εθνών για τους πρόσφυγες της Παλαιστίνης στην Εγγύς Ανατολή (UNRWA) σχετικά με τη συνεισφορά της Κοινότητας στον προϋπολογισμό της UNRWA για την περίοδο 2002-2005

(υποβληθείσα από την Επιτροπή)

ΠΕΡΙΛΗΨΗ

Με την παρούσα ανακοίνωση η Επιτροπή συνιστά στο Συμβούλιο να την εξουσιοδοτήσει για την έναρξη διαπραγματεύσεων με σκοπό την ανανέωση της σύμβασης μεταξύ της ΕΚ και της Υπηρεσίας Αρωγής και Έργων των Ηνωμένων Εθνών για τους πρόσφυγες της Παλαιστίνης στην Εγγύς Ανατολή (UNRWA) για την περίοδο 2002-2005.

Στη σύμβαση θα προκαθορίζεται η συνεισφορά της ΕΚ στον τακτικό προϋπολογισμό της UNRWA καθ'όλη τη διάρκεια αυτής της περιόδου και θα προβλέπεται η δυνατότητα καθορισμού σε ετήσια βάση της συνεισφοράς της Κοινότητας στον προϋπολογισμό της UNRWA για την επισιτιστική βοήθεια, κατόπιν διαβουλεύσεων που θα πραγματοποιούνται κάθε χρόνο μεταξύ υπαλλήλων των αντίστοιχων οργανισμών και σύμφωνα με τις ανάγκες του προσφυγικού πληθυσμού, όπως αυτές καθορίζονται σε ετήσια βάση

Στην ανακοίνωση περιλαμβάνονται αιτιολογική έκθεση με κατανομή του ενδεχόμενου κόστους και η προτεινόμενη δράση.

ΑΙΤΙΟΛΟΓΙΚΗ ΕΚΘΕΣΗ

1. Εισαγωγή

Η Υπηρεσία Αρωγής και Έργων των Ηνωμένων Εθνών για τους πρόσφυγες της Παλαιστίνης στην Εγγύς Ανατολή (UNRWA) ήρθαν σε επαφή με τις υπηρεσίες της Επιτροπής με στόχο την έναρξη διαπραγματεύσεων για τη σύναψη της 11ης σύμβασης ΕΚ-UNRWA, που θα καλύπτει την περίοδο 2002-2005. Διερευνητική συνάντηση μεταξύ αντιπροσώπων της UNRWA και αντιπροσώπων της Επιτροπής (ΓΔ RELEX) πραγματοποιήθηκε την 1η Μαρτίου και την 14η Οκτωβρίου 2001.

Από το 1972, η ΕΚ και η UNRWA έχουν υπογράψει δέκα συμβάσεις [1], οι οποίες διέπουν τη συνεισφορά της ΕΚ στον τακτικό προϋπολογισμό και τον προϋπολογισμό επισιτιστικής βοήθειας της εν λόγω υπηρεσίας. Κάθε σύμβαση :

[1] Σύμβαση ΕΚ-UNRWA 1972-74, EE L 304 της 31.12.1972, σ. 24.

* ορίζει τη συνεισφορά στον τακτικό προϋπολογισμό (εκπαίδευση, υγεία, πρόγραμμα αρωγής και κοινωνικών υπηρεσιών) για την επόμενη τριετή περίοδο και

* προβλέπει τις ετήσιες διαπραγματεύσεις της συνεισφοράς στον προϋπολογισμό για την επισιτιστική βοήθεια.

Σύμφωνα με τον διετή προϋπολογισμό της UNRWA και βάσει της σύστασης που έγινε από τους ελεγκτές της Επιτροπής, η νέα σύμβαση θα καλύψει τετραετή περίοδο και θα εφαρμοστεί από δύο συμφωνίες διετούς διάρκειας με ετήσιες χορηγήσεις του προϋπολογισμού βάσει της συμφωνίας του 1999 «συμφωνία μεταξύ των Ηνωμένων Εθνών και της Ευρωπαϊκής Κοινότητας για τις αρχές που ισχύουν όσον αφορά τη χρηματοδότηση ή τη συγχρηματοδότηση από την Κοινότητα προγραμμάτων και σχεδίων που διοικούνται από τα Ηνωμένα Έθνη».

Κατά την προετοιμασία των συμφωνιών μη επιστρεπτέων ενισχύσεων η Επιτροπή θα λάβει υπόψη την αξιολόγηση των επιδόσεων που εκπόνησαν οι υπηρεσίες της Επιτροπής το 1999 και το 2001, ιδίως όσον αφορά τις διεθνείς προδιαγραφές στον τομέα των πρακτικών λογιστικών και του ελέγχου.

Οι πιστώσεις που προτείνονται στο πλαίσιο της νέας σύμβασης αποσκοπούν να συμβάλουν στη χρηματοδότηση τακτικών προγραμμάτων της UNRWA με δικαιούχους περίπου 3.9 εκατ. Παλαιστίνιους πρόσφυγες σε πέντε περιοχές δράσης: την Ιορδανία, τη Συρία, τον Λίβανο, τη Δυτική Όχθη και τη Λωρίδα της Γάζας. Η Σύμβαση προβλέπει επίσης ετήσιες διαπραγματεύσεις για τη συνεισφορά της Κοινότητας στο πρόγραμμα επισιτιστικής βοήθειας.

Η UNRWA ζητά συνεισφορά στο Γενικό της Ταμείο (προϋπολογισμός των τακτικών προγραμμάτων) ύψους EUR 55 εκατομμυρίων για το 2002 και μια συνακόλουθη ετήσια αύξηση ποσοστού 5 % για καθένα από τα επόμενα έτη. Αυτό αντιστοιχεί ετησίως: σε EUR 55 εκατομμύρια το 2002, EUR 57,75 εκατομμύρια το 2003, EUR 60 637 500 το 2004 και EUR 63 669 375 το 2005. Η ίδια αρχή τιμαριθμοποίησης της κοινοτικής συνεισφοράς διέπει επίσης και τις προηγούμενες συμβάσεις. Τα τακτικά προγράμματα που χρηματοδοτούνται από τον γενικό προϋπολογισμό της UNRWA περιλαμβάνουν το πρόγραμμα εκπαίδευσης, το πρόγραμμα υγείας και το πρόγραμμα αρωγής και κοινωνικών υπηρεσιών.

Οι αιτούμενες από την UNRWA συνεισφορές βασίζονται στις συνεισφορές που συμφωνήθηκαν στη δέκατη σύμβαση με αύξηση EUR 10 εκατομμυρίων καθώς και σε τιμαριθμοποίηση ύψους 5%, αύξηση η οποία αποσκοπεί στην αντιστάθμιση του κόστους που συνεπάγονται η άνοδος του πληθωρισμού, η αύξηση του πληθυσμού και οι νέες ανάγκες που οφείλονται στις επιπρόσθετες μακροπρόθεσμες απαιτήσεις από την UNRWA λόγω της σημερινής κρίσης στη Μέση Ανατολή και λόγω της ανάγκης για την παροχή συμπληρωματικών υπηρεσιών.

2. Οι ενεργειεσ τησ UNRWA

2.1. Γενικά

Η Υπηρεσία Αρωγής και Έργων των Ηνωμένων Εθνών για τους πρόσφυγες της Παλαιστίνης στην Εγγύς Ανατολή (UNRWA) ιδρύθηκε με το ψήφισμα 302 (IV) της Γενικής Συνέλευσης των Ηνωμένων Εθνών της 8ης Δεκεμβρίου 1949, ως ξεχωριστή οντότητα εντός του συστήματος των Ηνωμένων Εθνών. Η θητεία της UNRWA έχει επανειλημμένως ανανεωθεί, τελευταία δε από το ψήφισμα 53/46 της γενικής συνέλευσης των Ηνωμένων Εθνών της 3ης Δεκεμβρίου 1998.

Στόχος της UNRWA είναι η προώθηση της ευμάρειας των προσφύγων και η ενίσχυση της αυτοδυναμίας της κοινότητας των προσφύγων. Η μακροπρόθεσμη βιωσιμότητα και αειφορία των προγραμμάτων της αποτελούν καίρια θέματα των δραστηριοτήτων της. Η συνολική στρατηγική της UNRWA είναι η συνέχιση της παροχής βασικής εκπαίδευσης, υγειονομικής περίθαλψης, αρωγής και κοινωνικών υπηρεσιών.

Η UNRWA προσαρμόζει συνεχώς το ρόλο και τις υπηρεσίες της ανταποκρινόμενη στις ανάγκες των προσφύγων και στο μεταβαλλόμενο περιβάλλον στο οποίο λειτουργεί. Μια σειρά σεναρίων για το έργο της UNRWA προέκυψε λόγω της σημερινής κατάστασης στη Μέση Ανατολή. Σε περίπτωση που οι αναταραχές συνεχιστούν, το έργο της UNRWA θα επηρεαστεί από θέματα που αφορούν την ασφάλεια, την επιδείνωση των οικονομικών συνθηκών των προσφύγων και τους περιορισμούς στη ροή των αγαθών, των υπηρεσιών και των ατόμων. Εάν οι ειρηνευτικές συνομιλίες συνεχιστούν και οδηγήσουν σε συμφωνία, μπορεί να ζητηθεί από την Υπηρεσία να αναλάβει νέα καθήκοντα ή να παραχωρήσει ορισμένα ή όλα τα καθήκοντά της.

Τα τελευταία χρόνια παρατηρείται μεγάλη ανησυχία στην κοινότητα των προσφύγων και γενικά στην περιοχή σχετικά με τη μείωση στις υπηρεσίες της UNRWA (US$ 200 κατά κεφαλή τη δεκαετία του 1970 σε σύγκριση με US$70 τη δεκαετία του 1990). Τα συνεχιζόμενα προβλήματα χρηματοδότησης και τα συνακόλουθα μέτρα λιτότητας καθώς και οι μειώσεις των δαπανών εμπόδισαν την επέκταση των προγραμμάτων σε βαθμό αντίστοιχο με την αύξηση του πληθυσμού των προσφύγων, οδήγησαν σε συρρίκνωση των δραστηριοτήτων προγραμμάτων και παρακώλυσαν ορισμένες ενέργειες που θα αποτελούσαν κανονικά μέρος του τακτικού προγράμματος εργασίας της UNRWA. Κυρίως όμως, τα μέτρα αυτά οδήγησαν στην αύξηση του αριθμού των μαθητών στις τάξεις των σχολείων της UNRWA, των αναλογιών ασθενών/προσωπικού στις υπηρεσίες υγειονομικής περίθαλψης και του φόρτου εργασίας για τους κοινωνικούς λειτουργούς που εργάζονται με τους πιο φτωχούς πρόσφυγες.

Η ικανότητα της Υπηρεσίας να παράσχει τις υπηρεσίες της εξαρτάται εξ ολοκλήρου από την επάρκεια των εθελοντικών συνεισφορών που διατίθενται ετησίως. Συνεπώς η σύμβαση στοχεύει στο να βοηθήσει την UNRWA να διασφαλίσει την οικονομική της βάση ώστε να λειτουργεί σε βιώσιμη και συμφέρουσα από άποψη κόστους βάση, δίχως να καταφεύγει στη λιτότητα ή σε άλλα ad hoc μέτρα μείωσης δαπανών και να διασφαλίσει την ποιότητα και το επίπεδο των υπηρεσιών που παρέχονται στους πρόσφυγες. Το παρόν ελάχιστο επίπεδο παροχής υπηρεσιών δεν πρέπει να επιδεινωθεί περαιτέρω προς όφελος της σταθερότητας στην περιοχή.

2.2. Πρόγραμμα εκπαίδευσης

Στο πλαίσιο του προγράμματος εκπαίδευσης, η UNRWA παρέχει εκπαίδευση σε περισσότερους από 475,000 μαθητές (αύξηση που ανέρχεται σε πάνω από 30,000 μαθητές ύστερα από τη θέση της δέκατης σύμβασης σε ισχύ) στα 639 σχολεία στοιχειώδους, προπαρασκευαστικής και δευτεροβάθμιας εκπαίδευσης (σχολεία του δεύτερου κύκλου της δευτεροβάθμιας εκπαίδευσης υπάρχουν μόνον στο Λίβανο). Η UNRWA παρέχει επίσης εκπαίδευση σε περισσότερους από 6.000 ασκούμενους σε 8 κέντρα επαγγελματικής κατάρτισης και σε τρεις σχολές επιστημονικής εκπαίδευσης στην Ιορδανία, τη Συρία, το Λίβανο, τη Δυτική Όχθη και τη Γάζα. Το εκπαιδευτικό πρόγραμμα αναπτύχθηκε σε στενή συνεργασία με την UNESCO. Αποσκοπεί γενικά στην παροχή, εντός του πλαισίου των εκπαιδευτικών προγραμμάτων που εφαρμόζουν οι χώρες υποδοχής και η Παλαιστινιακή Αρχή, βασικής γενικής παιδείας, εκπαίδευσης διδακτικού προσωπικού, καθώς και επαγγελματικής και τεχνικής εκπαίδευσης σε Παλαιστίνιους πρόσφυγες, προκειμένου να τους προσφέρει περισσότερες ευκαιρίες εκπαίδευσης σε όλες τις βαθμίδες του συστήματος.

Το εκπαιδευτικό πρόγραμμα αντιμετωπίζει δημοσιονομικά προβλήματα που οφείλονται στις νέες απαιτήσεις των χωρών υποδοχής, όπως είναι η εισαγωγή της αγγλικής γλώσσας στην Ιορδανία από την πρώτη έως την τέταρτη τάξη και άλλες αλλαγές στα διάφορα εθνικά προγράμματα. Το εκπαιδευτικό πρόγραμμα πρέπει επίσης να συμβιβαστεί με την ετήσια αύξηση των σχολικών εγγραφών που οφείλεται, μεταξύ άλλων, στην επιστροφή των οικογενειών προσφύγων στη Γάζα και στη Δυτική Όχθη με την εγκατάσταση της Παλαιστινιακής Αρχής και τη συνακόλουθη μεταφορά των παιδιών τους σε σχολεία της UNRWA από τρίτα σχολεία στους προηγούμενους τόπους κατοικίας τους σε αραβικές χώρες. Η Παλαιστινιακή Αρχή (ΠΑ) μείωσε πρόσφατα την ηλικία έναρξης της εκπαίδευσης στην πρώτη τάξη του δημοτικού, πράγμα που θα αυξήσει ουσιαστικά τον αριθμό των μαθητών που μπορούν να εγγραφούν σε σχολεία της UNRWA. Λόγω της ειδικής κατάστασης των παλαιστίνιων προσφύγων στο Λίβανο, η UNRWA εισήγαγε τη δευτεροβάθμια εκπαίδευση σε πολλές περιοχές του Λιβάνου.

Ο συνωστισμός που παρατηρείται εξακολουθεί να επηρεάζει τα σχολεία και στους πέντε τομείς, λόγω περιορισμένων πόρων για χρηματοδότηση της απασχόλησης των καθηγητών ή της κατασκευής νέων σχολείων και τάξεων. Οι δημοσιονομικοί περιορισμοί έχουν οδηγήσει σε πάγωμα των δαπανών όσον αφορά τη συντήρηση των σχολικών κτιρίων. πολλά από τα σχολικά κτίρια απαιτούν τώρα ολοκληρωμένη συντήρηση ή αναβάθμιση. Η UNRWA χρειάζεται να αλλάξει την επίπλωση και τον εξοπλισμό σε ορισμένα σχολεία όπου αυτά δεν μπορούν να χρησιμοποιηθούν λόγω φθοράς, κυρίως στα σχολεία διπλής βάρδιας.

2.3. Πρόγραμμα υγείας

Το πρόγραμμα υγείας της UNRWA διαρθρώνεται με βάση τις τοπικές κοινότητες και αποδίδει έμφαση στην πρωτογενή ιατρική περίθαλψη, ενώ οι νοσοκομειακές υπηρεσίες χρησιμοποιούνται πολύ επιλεκτικά. Η πρωτογενής περίθαλψη παρέχεται σε 122 ιατρεία που ανήκουν στην ίδια την UNRWA. Η δευτερογενής περίθαλψη παρέχεται μέσω συμβάσεων με κρατικά ή μη κρατικά νοσοκομεία ή με τη μερική επιστροφή των εξόδων θεραπείας. Τα δύο τρίτα του πληθυσμού των προσφύγων αποτελούνται από γυναίκες σε ηλικία αναπαραγωγής και από παιδιά κάτω των 15 ετών με αποτέλεσμα η περίθαλψη της μητέρας και του παιδιού, συμπεριλαμβανομένων των υπηρεσιών οικογενειακού προγραμματισμού, να είναι τομέας προτεραιότητας. Η εξασφάλιση πρωτογενούς ιατρικής περίθαλψης στη Γάζα και του οικογενειακού προγραμματισμού σε όλο το εύρος επιρροής της Υπηρεσίας αποτέλεσε προτεραιότητα της δέκατης σύμβασης. Η συνολική στρατηγική προσέγγιση του προγράμματος υγείας θα εξακολουθήσει να επικεντρώνεται στη διατήρηση της βιώσιμης επένδυσης που επετεύχθη στην πρωτογενή ιατρική περίθαλψη, βελτιώνοντας την ποιότητα των αναγκαίων υπηρεσιών υγείας που προσφέρονται στους παλαιστίνιους πρόσφυγες και στην προσαρμογή των πολιτικών για την υγεία και των προδιαγραφών των υπηρεσιών με εκείνες των χωρών υποδοχής και της ΠΑ. Η UNRWA στοχεύει επίσης να ικανοποιήσει την ανάγκη για μια λογική αύξηση του ανθρώπινου δυναμικού που χορηγείται για την προσαρμογή των αναλογιών ολιγάριθμου προσωπικού/πολυάριθμου πληθυσμού, που υπολείπονται των σημερινών αναλογιών σε όλες τις χώρες υποδοχής και στην περιφέρεια της παλαιστινιακής αρχής.

Η UNRWA θα αντιμετωπίσει νέες προκλήσεις που οφείλονται στις σημαντικές αλλαγές στο μοντέλο δημογραφίας και θνησιμότητας των προσφύγων με αυξημένη θνησιμότητα λόγω μη-μεταδιδόμενων ασθενειών, όπως είναι η υπέρταση, ο σακχαρώδης διαβήτης, τα καρδιακά νοσήματα, οι καρκίνοι, κλπ, που απαίτησαν την εισαγωγή μιας στρατηγικής ενεργούς παρέμβασης για την παρακολούθηση, την πρόληψη και τη διαχείριση των ασθενειών αυτών, πριν από την ανάγκη ικανοποίησης του υψηλού κόστους αντιμετώπισης των αποτελεσμάτων επιπλοκών/αναπηρίας στα δευτερογενή/τριτογενή επίπεδα περίθαλψης και θα προσαρμόσει τη θεραπεία των διαβητικών σύμφωνα με τα πρωτόκολλα διαχείρισης των φαρμάκων που ισχύουν στις χώρες υποδοχής.

2.4. Υπηρεσίες αρωγής και κοινωνικές υπηρεσίες

Η UNRWA αποσκοπεί στο να εξασφαλίσει ελάχιστες προδιαγραφές επισιτισμού και στέγης για τους πρόσφυγες και το πρόγραμμα αρωγής και κοινωνικών υπηρεσιών της Υπηρεσίας υποστηρίζει τις πιο φτωχές οικογένειες προσφύγων που δεν είναι σε θέση ικανοποιήσουν τις βασικές τους ανάγκες. Το πρόγραμμα διευκολύνει επίσης την μακροπρόθεσμη κοινωνική και οικονομική ανάπτυξη για τους πρόσφυγες και τις κοινότητές τους.

Οι υπηρεσίες αρωγής διοργανώνουν την άμεση παροχή υλικής και οικονομικής βοήθειας για εκείνες τις οικογένειες προσφύγων όπου δεν υπάρχει άρρεν μέλος ικανό να εργασθεί ούτε άλλα ορατά μέσα οικονομικής ενίσχυσης που να επαρκούν για να καλύψουν ανάγκες διατροφής, στέγης και άλλες βασικές ανάγκες. Οι κοινωνικές υπηρεσίες ενθαρρύνουν την αυτοδυναμία στην κοινότητα των προσφύγων μέσω προγραμμάτων ανακούφισης της πενίας και θεσμών και υπηρεσιών βασισμένων στην κοινότητα και τοπικής διαχείρισης, που ασχολούνται με τις γυναίκες και την ανάπτυξη, την αποκατάσταση και την ενσωμάτωση των προσφύγων με αναπηρίες καθώς και τις δραστηριότητες των νέων και την κατάρτιση για την ανάληψη διοικητικών θέσεων.

3. Πρόγραμμα επισιτιστικής βοήθειας

Η UNRWA θα επιθυμούσε να προβλέπεται στη νέα σύμβαση η δυνατότητα διαπραγμάτευσης σε ετήσια βάση της κοινοτικής συνεισφοράς σε είδος και σε μετρητά στο πρόγραμμα της UNRWA για την επισιτιστική στήριξη και της κοινοτικής συνεισφοράς σε είδος στο πρόγραμμα συμπληρωματικής διατροφής (το οποίο αποτελεί μέρος του προγράμματος υγείας).

4. Συμπέρασμα

Η Επιτροπή έχει λάβει υπόψη τις ειδικές κλήσεις του γενικού γραμματέα των Ηνωμένων Εθνών και της ομάδας εργασίας των κρατών μελών των Ην.Ε σχετικά με τη χρηματοδότηση της UNRWA για τη συνέχιση και αύξηση της κοινοτικής υποστήριξης στην UNRWA. Η Επιτροπή υπογραμμίζει επίσης ότι μεταξύ των χορηγών βοήθειας, συμπεριλαμβανομένων των κρατών μελών της ΕΕ, επικρατεί η άποψη ότι οι συνεισφορές τους στην UNRWA πρέπει να λαμβάνουν υπόψη το γεγονός ότι οι ανάγκες που αυτή καλείται να αντιμετωπίσει επιδεινώνονται λόγω της αύξησης του παλαιστινιακού πληθυσμού και της ανόδου του πληθωρισμού. Η κοινοτική συμβολή θα πρέπει να διατηρηθεί σε τέτοιο ύψος, ώστε τουλάχιστον να εναρμονίζεται με τον στόχο της παροχής υπηρεσιών ικανοποιητικού επιπέδου στους πρόσφυγες.

Σε περίπτωση που η Παλαιστινιακή Αρχή αναλάβει κατά τη περίοδο 2002-2005 κάποια από τα καθήκοντα της UNRWA, θα πρέπει να προβλέπεται ότι η κοινοτική συνεισφορά στο πλαίσιο της σύμβασης θα υποστεί τις απαραίτητες προσαρμογές, εφόσον κριθεί σκόπιμο. Επίσης, ενδέχεται να γίνουν προσαρμογές σε περίπτωση που υποβληθούν επιπλέον αιτήματα στην UNRWA.

Προτείνεται, πριν την λήξη της σύμβασης να γνωστοποιήσει η UNRWA στην Κοινότητα τα σχέδια που σκοπεύει να θέσει σε εφαρμογή για την ενδεχόμενη μεταφορά ορισμένων ή του συνόλου των καθηκόντων της.

Επομένως, η Επιτροπή συνιστά στο Συμβούλιο να την εξουσιοδοτήσει να διαπραγματευτεί την ανανέωση της σύμβασης μεταξύ της Ευρωπαϊκής Κοινότητας και της Υπηρεσίας Αρωγής και Έργων των Ηνωμένων Εθνών για τους πρόσφυγες της Παλαιστίνης στην Εγγύς Ανατολή για άλλα τέσσερα χρόνια, ήτοι για την περίοδο 2002-2005, σε διαβούλευση με ειδική επιτροπή που διορίζει το Συμβούλιο για να επικουρεί την Επιτροπή και με βάση τις συνημμένες οδηγίες.

Σχέδιο οδηγιών για τη διαπραγμάτευση σύμβασης μεταξύ της ΕΚ και της Υπηρεσίας Αρωγής και Έργων των Ηνωμένων Εθνών για τους πρόσφυγες της Παλαιστίνης στην Εγγύς Ανατολή (UNRWA) σχετικά με τη συνεισφορά της Κοινότητας στον προϋπολογισμό της UNRWA για τη περίοδο 2002-2005.

* Η Επιτροπή θα διαπραγματευθεί την ανανέωση της υφιστάμενης σύμβασης ΕΚ-UNRWA για τα έτη 2002-2005, με στόχο τη σύναψη συμφωνιών μη επιστρεπτέων ενισχύσεων για την κάλυψη δύο κύκλων του διετούς προϋπολογισμού της UNRWA (2002/2003 και 2004/2005).

* Η νέα σύμβαση θα επιτρέπει ετήσιες κοινοτικές συνεισφορές στη γενικό ταμείο της UNRWA. Η ετήσια διαπραγμάτευση της συνεισφοράς της Κοινότητας στο επισιτιστικό πρόγραμμα της UNRWA θα εξαρτηθεί από ξεχωριστές συμφωνίες που θα συναφθούν σύμφωνα με εφαρμόσιμες διαδικασίες.

* Η συνεισφορά της Κοινότητας βάσει των διετών συμφωνιών στο γενικό ταμείο της UNRWA δεν θα υπερβούν - βάσει της δημοσιονομικής διαθεσιμότητας - τα EUR 55 εκατομμύρια για το 2002, τα EUR 57,75 εκατομμύρια το 2003, τα EUR 60 637 500 το 2004 και τα EUR 63 669 375 το 2005.

* Η σύμβαση θα επιτρέπει, εάν χρειαστεί, τη μείωση ή αύξηση των υπόλοιπων συνεισφορών που ορίζονται βάσει της σύμβασης, μέσω συμφωνίας μεταξύ των δύο μερών κατά τη διάρκεια ισχύος της σύμβασης, μέσω της ανταλλαγής επιστολών μεταξύ της UNRWA και της Κοινότητας εκ μέρους της Κοινότητας.

* Η σύμβαση θα αναφέρει ότι η UNRWA οφείλει, σε κάθε περίπτωση, να γνωστοποιήσει στην Κοινότητα, το αργότερο ένα έτος πριν την λήξη ισχύος της συμφωνίας, τα σχέδια που σκοπεύει να θέσει σε εφαρμογή για την ενδεχόμενη μεταφορά ορισμένων ή του συνόλου των καθηκόντων της.

* Οι συμφωνίες μη επιστρεπτέων ενισχύσεων που καλύπτουν διετή περίοδο η καθεμιά, σε συμφωνία με το δημοσιονομικό κύκλο της UNRWA, θα συναφθεί βάσει της παρούσας σύμβασης και με πλήρη σεβασμό των διατάξεων της «συμφωνίας μεταξύ των Ηνωμένων Εθνών και της Ευρωπαϊκής Κοινότητας για τις αρχές που ισχύουν όσον αφορά τη χρηματοδότηση ή τη συγχρηματοδότηση από την Κοινότητα προγραμμάτων και σχεδίων που διοικούνται από τα Ηνωμένα Έθνη».

ΔΗΜΟΣΙΟΝΟΜΙΚΟ ΔΕΛΤΙΟ

1. Σχετικά κονδύλια του κοινοτικού προϋπολογισμού

Συμβολή στο τακτικό πρόγραμμα: B7-421 (Ενίσχυση στην Υπηρεσία Αρωγής και Έργων των Ηνωμένων Εθνών για τους πρόσφυγες της Παλαιστίνης στη Μέση Ανατολή).

2. Περιγραφή της ενέργειας

Έναρξη των διαπραγματεύσεων για μια νέα σύμβαση μεταξύ της ΕΚ και της UNRWA για την κοινοτική συνεισφορά στο γενικό ταμείο της UNRWA.

3. Νομική βάση

Το άρθρο 181 σε συνδυασμό με την πρώτη υποπαράγραφο του άρθρου 300 (3) της συνθήκης για την ίδρυση της Ευρωπαϊκής Κοινότητας.

4. Δημοσιονομικές επιπτώσεις

4.1. Τακτικά προγράμματα (Γενικό Ταμείο)

Η UNRWA θα επιθυμούσε τη στήριξη των τακτικών προγραμμάτων της με τα ακόλουθα ποσά:

* EUR 55,000,000 το 2002 (σημ: EUR 45 εκατ. προβλέπονται σήμερα στη γραμμή προϋπολογισμού της UNRWA και θα αυξηθούν σε EUR 55 εκατομμύρια ανάλογα με τη διαθεσιμότητα του προϋπολογισμού)

* EUR 57,750,000 για το 2003

* EUR 60,637,500 για το 2004

* EUR 63,669,375 για το 2005.

Τα ποσά αυτά οδηγούν σε συνολικό άθροισμα EUR 237 056 875 κατά τη διάρκεια της τετραετούς περιόδου, που αντιπροσωπεύουν, εκτός από μια ανά έτος αύξηση ύψους 5%, και αύξηση ύψους EUR 10 εκατομμυρίων από το τελευταίο έτος της 10ης σύμβασης στο πρώτο έτος της 11ης σύμβασης στην κοινοτική συνεισφορά. Τα ανωτέρω ποσά εγγράφονται στο άρθρο B7-421 (Παροχή Ενίσχυσης στην Υπηρεσία Αρωγής και Έργων των Ηνωμένων Εθνών για τους πρόσφυγες της Παλαιστίνης στη Μέση Ανατολή).

4.2. Συνεισφορά στο πρόγραμμα επισιτιστικής βοήθειας

Βάσει των όρων της σύμβασης, το μέγεθος και το περιεχόμενο της ετήσιας συνεισφοράς στην UNRWA για το πρόγραμμα επισιτιστικής βοήθειας θα υπόκειται σε ξεχωριστές διαπραγματεύσεις και θα αποφασιστεί σύμφωνα με τη διαδικασία που προβλέπεται στον κανονισμό (ΕΟΚ)3972/86.

Η UNRWA υπολογίζει ότι η ανάγκη συνεισφοράς της ΕΚ στο πρόγραμμα επισιτιστικής βοήθειας κατά τη περίοδο 2002-2005 ανέρχεται σε 89,23 εκατ. ECU, εκ των οποίων 44,38 εκατ. ECU αποτελούν συνεισφορά σε μετρητά και 44,85 εκατ. ECU συνεισφορά σε είδος.

4.3. Αύξηση των συνεισφορών

Κάθε αύξηση των συνεισφορών άνω των ποσών που ορίζονται στην παρούσα σύμβαση θα εξαρτάται από την έγκριση της δημοσιονομικής αρχής εντός των ορίων των δημοσιονομικών προοπτικών.